রামকৃষ্ণ পরমহংস
রামকৃষ্ণ পরমহংস (১৮ই ফেব্রুয়ারি, ১৮৩৬ – ১৬ই আগস্ট, ১৮৮৬; পূর্বাশ্রমের নাম গদাধর চট্টোপাধ্যায়) ঊনবিংশ শতকের এক প্রখ্যাত ভারতীয় বাঙালি যোগসাধক, দার্শনিক ও ধর্মগুরু। তাঁর প্রচারিত ধর্মীয় চিন্তাধারায় রামকৃষ্ণ মিশন প্রতিষ্ঠা করেন তাঁর প্রধান শিষ্য স্বামী বিবেকানন্দ। তাঁরা উভয়েই বঙ্গীয় নবজাগরণের এবং ঊনবিংশ ও বিংশ শতাব্দীর হিন্দু নবজাগরণের অন্যতম পুরোধাব্যক্তিত্ব। তাঁর শিষ্যসমাজে, এমনকি তাঁর আধুনিক ভক্তসমাজেও তিনি ঈশ্বরের অবতাররূপে পূজিত হন।
শ্যামপুকুর বাটী
১৮৮৫ সালের ৬ নভেম্বর ছিল কালীপূজা। রামকৃষ্ণ পরমহংস সেইদিন রাতে কালীপূজার আয়োজন করতে বলেছিলেন। সমস্ত উপাচার জোগাড়ের পরও তিনি কালীপূজা করছেন না দেখে গিরিশচন্দ্র ঘোষ প্রমুখ শিষ্যরা তাঁর শরীরেই কালীর পূজা করেন। এই সময় তিনি উঠে দাঁড়িয়ে কালীর মতো বর ও অভয় মুদ্রা প্রদর্শন করেছিলেন। রামকৃষ্ণ ভক্তমণ্ডলীতে এই ঘটনা "বরাভয় লীলা" নামে পরিচিত।